In nomine Domini amen. Anno Incarnationis eiusdem millesimo ducentesimo nonagesimo octauo mense maio. Ego Hugonetus dictus Simons de Uaranges notum facio uniuersis presentes litteras inspecturis, quod ego sponte et prouide uendo concedo et quitto perpetuo Othonino de Uerceaux domicello pro se et heredibus suis quatuor petias terre continentes octo iornalia sitas in finagio de Uaranges, in loco ubi dicitur en la Fin Laissus. Prima sita est inter terram liberorum Ioannis Rotarii et terram Odeti dicti Porebacent; secunda sita est iuxta terram Gurardi filii Ioannis dicti Rosseaul hinc et inde; tertia sita est inter terram Simonis Paien et terram dicti Longaffat, et quarta sita est inter terram liberorum dicti Magnien et terram Ioannis filii Ioannis de Uaranges, liberas ab omni onere seruitutis pro decima, pretio triginta et quatuor librarum Uiennensium, de quibus pecunia a dicto emptore me teneo penitus pro pagato. Quare de predicta uenditione me et meos penitus deuestio, dictum emptorem et suos corporaliter inuestio et in possessionem pacificam induco. Teneorque et promitto per sacramentum meum super Sancta Dei Euangelia prestitum corporale et sub obligatione omnium bonorum meorum mobilium et immobilium ubicumque existentium; predictam uenditionem predicto emptori et eius heredibus pro me et meis quos ad hoc obligo contra omnes personas in omni curie meis sumptibus propriis perpetuo garantire, et facere et prestare quidquid in causa euictionis debet fieri et prestari, et in nullo de cetero contraire nec contrauenienti consentire per me nec per alium tacite uel expresse. Renuntioque in hoc facto omni auxilio iuris et facti iurique dicenti generalem renuntiationem non ualere; uoloque me ad premissa tenenda quasi ex re adiudicata, per curiam domini ducis Burgundie, cuius iuridictioni quo ad hoc suppono me et heredes meos et bona mea. In quorum testimonium istis litteris sigillum dicte curie rogauimus et optinuimus apponi. Actum in presentia Ioannis Iudei, notarii Roure; Stephani dicti Gassat, Dominici dicti Porchacent de Uaranges et Dominici Fontenelle clerici, testium ad hoc specialiter uocatorum. Anno et mense predictis.